Faktantarkistus puolueiden puheenjohtajien vaalipuheista paljasti tusinan verran virheellisiä väittämiä sähköautoista.

Puolueiden johdossa ei piile kaikki oikea tieto sähköautoilusta. Se kävi selväksi faktantarkastuksessa.­

10 myyttiä sähköautoilusta -sivusto kävi läpi puolueiden puheenjohtajien puheet Ylen suuresta vaaliväittelystä.

– Suurimmat kömmähdykset tulivat JussiHalla-aholta (ps), joka toisti muutamia sitkeitä sähköautoihin liitettyjä harhakäsityksiä ja yleistyksiä. Itse sähköautolla ajava Juha Sipilä (kesk) pärjäsi tiedoissa ehkä parhaiten, arvioivat Jonni Lehtiranta ja Santeri Lanér, jotka toimivat sivuston koordinaattoreina.

– Oikeita väittämiä löytyi onneksi myös, ja sähköautoilun edistämisen keinoista oli oikeansuuntaisia näkemyksiä. Esimerkiksi Anna-Maja Henriksson (rkp) korosti latausverkoston kattavuuden ja laajuuden merkitystä, Antti Rinne (sd) ehdotti työsuhdeautojen sähköistämisen tukemista ja Li Andersson (vas) autoteollisuuden patistamista tuottamaan sähköautoja, Lehtiranta ja Lanér tiivistävät.

Esimerkiksi nämä asiat faktantarkastajat poimivat:

Esimerkiksi sekä Sari Essayah että Jussi Halla-aho (ps) rummuttivat väärää käsitystä, että kaikki sähköautot ovat 100 000 euroa maksavia Tesloja. Essayah myös väitti useaan otteeseen, ettei raskas liikenne voi siirtyä käyttämään sähköä, vaikka kehitys kulkee parhaillaan juuri sitä kohti.

Sampo Terho (sin) puolestaan toisteli autoalan toiveita autoveron yleisestä alentamisesta tai poistosta, jonka seurauksena autokanta uudistettaisiin— ei päästöttömillä sähköautoilla — vaan polttomoottoriautoilla. Näin pahimmillaan siirrettäisiin liikenteen sähköistymistä vuosilla tai jopa vuosikymmenellä ja aiheutettaisiin merkittävää vahinkoa ilmastolle.

Myös Pekka Haavistolla (vihr) oli tietämyksen lisäksi kömmähdyksiä autoveron suuruudesta ja Suomessa käytettävän öljyn alkuperästä.

Kaikki faktantarkastajien havainnot voit lukea tästä.

Sähköautot – Nyt! -ryhmä pitää myyttien ja väärien käsitysten oikaisemista tärkeänä sähköautojen yleistymisen kannalta. Ajatus harhaluulojen poistamiseksi omalla sivustollaan syntyi, kun yhteisön Facebook-ryhmässä jouduttiin jatkuvasti oikaisemaan mediassa ja somessa esiintyviä vääriä väittämiä sähköautoihin liittyen.

” Etenkin poliitikkojen käsissä väärinkäsitykset ovat vahingollisia.

– Sähköautoihin liittyy paljon vääriä käsityksiä, joista osa on vanhaa tietoa, osa tahatonta ja tahallista väärinymmärtämistä ja osa rajua mutkien suoraksi vetämistä, kertoo autoelektroniikan lehtori Vesa Linja-aho Metropolia-ammattikorkeakoulusta.

– Etenkin poliitikkojen käsissä väärinkäsitykset ovat vahingollisia, jos niiden perusteella tehdään lyhytnäköisiä päätöksiä suuntaan tai toiseen, Linja-aho toteaa.

– Esimerkiksi VTT:llä ja Tampereen teknillisellä yliopistolla tehdään korkeatasoista alan tutkimusta. Meillä on oikeita asiantuntijoita joilta kysyä, joten on noloa jos tietotaso perustuu huoltoaseman baarissa heitettyihin huonoihin läppiin ja kansantaruihin, Linja-aho sivaltaa.

10 myyttiä sähköautoilusta -sivusto avattiin tänään perjantaina 22. maaliskuuta. Sivusto on noin 8 000-jäsenisen Sähköautot – Nyt! -yhteisön yhteisesti tuottama.

Sivustolla on esitelty 10 yleisintä myyttiä ja niihin napakat vastaukset lähteineen. Myytit koskevat esimerkiksi sähköauton latausta ja todellista ympäristöystävällisyyttä, sähkön tuotannon riittävyyttä sekä akun käyttöikää.